FreeBSD kézikönyv
Előző | Fejezet 13. Felhasználók és hozzáférések alapvető kezelése | Következő

# 13.8. Csoportok

Egy csoport nem több felhasználók összeségénél. A csoportokat a nevük és az azonosítójuk (Group ID, GID) azonosítja be. A FreeBSD-ben (és a legtöbb UNIX®-szerű rendszerben) a rendszermag két tényező alapján dönt arról, mit szabad tennie egy futó programnak: ezek közül az egyik a tulajdonosának azonosítója (UID), a másik azon csoportok listája, melyeknek tagja a tulajdonos. Eltérően a UID-től, egy futó programhoz csoportok listája tartozik. Amikor egy felhasználó vagy egy futó program “csoportazonosítójára” hivatkoznak, általában csak a lista első elemére gondolnak.

A csoportok nevei és azonosítói közti megfeleltetéseket az `/etc/group` állományban találjuk. Ez lényegében egy szimpla szöveges állomány, négy kettősponttal elválasztott mezőt tartalmaz. Ezek közül az első a csoport neve, a második a titkosított jelszó, a harmadik a csoport azonosítója, a negyedik pedig a tagok vesszővel tagolt felsorolása. Akár kézzel is nyugodtan szerkeszthető (feltételezve persze, hogy nem vétünk benne szintaktikai hibát!). A szintaxis teljes leírását a group(5) man oldalon találhatjuk meg.

Ha nem akarjuk magunk szerkeszteni az `/etc/group` állományt, használhatjuk a pw(8) parancsot is csoportok létrehozására és törlésére. Például hozzuk létre a `pg_csoport` nevű csoportot és vizsgáljuk meg, valóban létrejött-e:

Példa 13-7. A csoportok tagjainak beállítása a pw(8) használatával

    # pw groupadd pg_csoport
    # pw groupshow pg_csoport
    pg_csoport:*:1100:

A fent szereplő `1100`-as érték a `pg_csoport` csoportazonosítója. Ebben a pillanatban a `pg_csoport`nak még egyetlen tagja sincs, ami miatt lényegében haszontalan. Így hát hívjuk meg `pg_csoport`ba a korábban létrehozott `jantyik` nevű felhasználót.

Példa 13-8. A csoport tagjainak beállítása a pw(8) használatával

    # pw groupmod pg_csoport -M jantyik
    # pw groupshow pg_csoport
    pg_csoport:*:1100:jantyik

Az `-M` kapcsoló paramétere a csoportba sorolandó felhasználók neveinek vesszőkkel tagolt listája. A korábbi szakaszok alapján már tudjuk, hogy a jelszavakat tároló állomány egyben azokat a csoportokat is tartalmazza, ahova az egyes felhasználók tartoznak. Az utóbbiakat (a felhasználókat) automatikusan beleteszi a rendszer a csoportlistába, de az érintett felhasználó nem fog megjelenni tagként a pw(8) parancs `groupshow` utasításával, azonban az id(1) és a hozzá hasonló eszközökkel már látható lesz. Más szavakkal élve, a pw(8) csak az `/etc/group` állományt módosítja, és soha nem próbál meg további adatokat kiolvasni a `/etc/passwd` állományból.

Példa 13-9. Egy új tag felvétele a csoportba a pw(8) használatával

    # pw groupmod pg_csoport -m kisati
    # pw groupshow pg_csoport
    pg_csoport:*:1100:jantyik,kisati

Az `-m` kapcsoló paramétere azon felhasználók vesszővel tagolt listája, akiket fel akarunk venni a csoportba. Tehát eltérően az előző példától, ezeket a felhasználókat felvesszük a csoportba, nem pedig átírjuk velük a csoport jelenlegi tagjainak listáját.

Példa 13-10. A id(1) használata a csoporttagság megállapítására

    % id jantyik
    uid=1001(jantyik) gid=1001(jantyik) groups=1001(jantyik), 1100(pg_csoport)

Ahogy láthatjuk is, a `jantyik` nevű felhasználó tagja a `jantyik` nevű csoportnak és a `pg_csoport`nak is.

A pw(8) működéséről a saját man oldalán, az `/etc/group` formátumáról pedig a group(5) man oldalon találhatunk több információt.

Előző | Tartalom | Következő
A felhasználók korlátozása | Fel | Biztonság

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.