FreeBSD kézikönyv
Előző | Fejezet 3. A UNIX alapjai | Következő

# 3.7. Folyamatok

A FreeBSD egy többfeladatos operációs rendszer. Ez azt jelenti, hogy képes látszólag egyszerre több programot is futtatni. Az így egyszerre futó programokat egyenként folyamatoknak (process) nevezzük. Minden kiadott parancsunk elindít legalább egy ilyen folyamatot, és a rendszerünk mozgásban tartásához bizonyos rendszerszintű folyamatok állandóan futnak a háttérben.

Minden folyamatot egy folyamatazonosítónak (process ID vagy PID) nevezett szám azonosít egyértelműen, és az állományokhoz hasonlóan, minden folyamatnak van tulajdonosa és csoportja is. A tulajdonos és a csoport ismeretében állapítja meg a rendszer, hogy az adott folyamat a korábban említett engedélyek szerint milyen állományokhoz és eszközökhöz férhet hozzá. Ezenkívül a legtöbb folyamatnak van még egy szülőfolyamata is. A szülőfolyamat az a folyamat, amely az adott folyamatot elindította. Például amikor parancsokat adunk egy parancsértelmezőn keresztül, akkor maga a parancsértelmező is egy ilyen folyamat lesz ugyanúgy, ahogy a benne kiadott parancsok által elindított programok. Ennek megfelelően az így létrehozott összes folyamat szülője maga a parancsértelmező folyamata lesz. Az említettek alól egyik kivétel az init(8) nevű speciális folyamat. Az `init` lesz a rendszerben mindig az első folyamat, ezért a PID-je is mindig 1. Az `init` programot a FreeBSD indulásakor a rendszermag fogja automatikusan elindítani.

A rendszerben futó programok vizsgálatához két, különösen hasznos parancsot találhatunk: ezek a ps(1) és a top(1). A `ps` parancs használatos a pillanatnyilag futó programok statikus listájának megjelenítésére. Ebben olvashatjuk a futó programok azonosítóit, mennyi memóriát használnak éppen, milyen paranccsal indították ezeket stb. A `top` parancs mutatja az összes aktívan futó programot, majd néhány másodpercenként automatikusan frissíti ezt a listát, aminek révén folyamatosan láthatjuk, miként viselkednek a futó programok.

A `ps` alapértelmezés szerint csupán az általunk futtatott programokat mutatja. Például:

    % ps
      PID  TT  STAT      TIME COMMAND
      298  p0  Ss     0:01.10 tcsh
     7078  p0  S      2:40.88 xemacs mdoc.xsl (xemacs-21.1.14)
    37393  p0  I      0:03.11 xemacs freebsd.dsl (xemacs-21.1.14)
    48630  p0  S      2:50.89 /usr/local/lib/netscape-linux/navigator-linux-4.77.bi
    48730  p0  IW     0:00.00 (dns helper) (navigator-linux-)
    72210  p0  R+     0:00.00 ps
      390  p1  Is     0:01.14 tcsh
     7059  p2  Is+    1:36.18 /usr/local/bin/mutt -y
     6688  p3  IWs    0:00.00 tcsh
    10735  p4  IWs    0:00.00 tcsh
    20256  p5  IWs    0:00.00 tcsh
      262  v0  IWs    0:00.00 -tcsh (tcsh)
      270  v0  IW+    0:00.00 /bin/sh /usr/X11R6/bin/startx -- -bpp 16
      280  v0  IW+    0:00.00 xinit /home/nik/.xinitrc -- -bpp 16
      284  v0  IW     0:00.00 /bin/sh /home/nik/.xinitrc
      285  v0  S      0:38.45 /usr/X11R6/bin/sawfish

Ahogy az a fenti példában is látszik, a ps(1) kimenete oszlopokra tagolható. Ezek közül a `PID` tartalmazza a korábban már ismertetett folyamatazonosítókat. Az azonosítók 1-től indulva egészen 99999-ig sorszámozódhatnak, illetve ha kifutnánk belőlük, akkor a számozás kezdődik elölről (azonban a használatban levő azonosítók sosem kerülnek újra kiosztásra). A `TT` oszlopban láthatjuk azt a terminált, amelyen az adott program éppen fut, de ezt pillanatnyilag akár nyugodtan figyelmen kívül is hagyhatjuk. A `STAT` oszlopban a program állapotát kapjuk meg, de szintén átugorható. A `TIME` a program processzoron eltöltött idejét mutatja -- ez általában nem arra utal, hogy mennyi ideje fut maga a program, hiszen a legtöbb programnak meglehetősen sokat kell várakoznia egyáltalán mielőtt a processzorra lenne szüksége. Végezetül a `COMMAND` oszlopban olvashatjuk azt a parancsot, amellyel a programot elindították.

A ps(1) számos különféle beállítást ismer az általa megjelenített információk megválasztásához. Az egyik ilyen leghasznosabb beállítás az `auxww`: az `a` segítségével az összes futó programot láthatjuk, nem csak a sajátjainkat; az `u` megadásával láthatóvá válik a folyamat tulajdonosának a felhasználói neve, valamint a memóriahasználata is; az `x` megmutatja a démon (avagy háttér)folyamatok adatait is és a `ww` hatására pedig a ps(1) az összes folyamathoz a teljes parancssort kiírja, még akkor is, ha nem férne ki a képernyőre.

A top(1) kimenete is hasonló. Ha elindítjuk, általában ezt láthatjuk:

    % top
    last pid: 72257;  load averages:  0.13,  0.09,  0.03    up 0+13:38:33  22:39:10
    47 processes:  1 running, 46 sleeping
    CPU states: 12.6% user,  0.0% nice,  7.8% system,  0.0% interrupt, 79.7% idle
    Mem: 36M Active, 5256K Inact, 13M Wired, 6312K Cache, 15M Buf, 408K Free
    Swap: 256M Total, 38M Used, 217M Free, 15% Inuse

      PID USERNAME PRI NICE  SIZE    RES STATE    TIME   WCPU    CPU COMMAND
    72257 nik       28   0  1960K  1044K RUN      0:00 14.86%  1.42% top
     7078 nik        2   0 15280K 10960K select   2:54  0.88%  0.88% xemacs-21.1.14
      281 nik        2   0 18636K  7112K select   5:36  0.73%  0.73% XF86_SVGA
      296 nik        2   0  3240K  1644K select   0:12  0.05%  0.05% xterm
    48630 nik        2   0 29816K  9148K select   3:18  0.00%  0.00% navigator-linu
      175 root       2   0   924K   252K select   1:41  0.00%  0.00% syslogd
     7059 nik        2   0  7260K  4644K poll     1:38  0.00%  0.00% mutt
    ...

A kimenet két részre osztható. A fejlécben (vagyis az első öt sorban) látható az utoljára futtatott program azonosítója (PID), a rendszer átlagos terhelése (load average, amellyel mérjük, hogy a rendszerünk mennyire lefoglalt), a rendszer indítása óta eltelt idő (up mint uptime) és a jelenlegi idő. A fejlécben még megtalálhatjuk azt is, mennyi program fut (esetünkben ez most 47), mennyi memóriát és lapozóállományt használnak és mennyi időt tölt a rendszer a processzor különböző állapotaiban.

A fejléc alatt a ps(1) kimenetéhez hasonló módon oszlopokba rendezve találhatjuk meg a folyamatok adatait: az azonosítóikat, a tulajdonosaik nevét, a felhasznált processzoridőt, a futtatott parancsot. A top(1) alapértelmezés szerint mutatja a futó programok által használt memória mennyiségét is: ez további két oszlopra oszlik, ahol az egyikben a teljes memóriafoglalást (SIZE), a másikban pedig az jelen pillanatban aktívan használt memóriát (RES) láthatjuk. A példában látható is, hogy a Netscape® (navigator-linu) alkalmazásnak majdnem 30 MB-nyi memóriára van szüksége, de ebből aktívan csak 9 MB-ot használ.

A top(1) a kijelzést minden második másodpercben magától frissíti, de ez az `s` kapcsolóval állítható.

Előző | Tartalom | Következő
Állományrendszerek csatlakoztatása és leválasztása | Fel | Démonok, jelzések és a futó programok leállítása

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.